Il-Vatikan ippubblika d-dokument preparatorju flimkien ma' linji gwida li jindikaw il-prinċipji ewlenin li se jimxi fuqhom is-Sinodu dwar is-Sinodalità li l-ewwel fażi tiegħu tibda x-xahar id-dieħel. F'konferenza tal-aħbarijiet it-Tlieta, il-Kardinal Mario Grech li huwa s-Segretarju Ġenerali tas-Sinodu tal-Isqfijiet ta d-dettalji fosthom li l-ftuħ solenni tas-Sinodu se jibda fid-9 ta' Ottubru b'Quddiesa ċċelebrata mill-Papa Franġisku f'Ruma, li matulha djoċesijiet individwali jissejħu biex ġimgħa wara jibdew il-proċess tas-smigħ. Il-proċess sinodali se jiġi fi tmiemu fil-Vatikan f'Ottubru tal-2023 bl-assemblea tal-isqfijiet minn madwar id-dinja. F'Mejju 2021: F'Ottubru jibda s-Sinodu tal-Isqfijiet fid-djoċesijiet Waqt il-konferenza, Mons. Grech insista li mingħajr l-Ispirtu s-Santu s-Sinodu "jieħu xejra kompetittiva" u l-parteċipazzjoni tal-"poplu qaddis ta' Alla" ssir donnha "stħarriġ tal-opinjoni pubblika". Lill-ġurnalisti, il-Kardinal Għawdxi talabhom biex "ma jnaqqsux l-importanza tas-sinodu" minħabba xi "scoop" jew aħbar sensazzjonali. "Minn dan is-Sinodu, il-Papa jistenna li l-Knisja kollha tgħix esperjenza sinodali awtentika billi tadotta l-attitudni l-iktar importanti fi Knisja Sinodali: Nimxu flimkien", żied jgħid il-Kardinal. Skont id-dokument, is-Sinodalità tagħti lill-Kattoliċi "l-abbiltà li jimmaġinaw futur differenti għall-Knisja u l-istituzzjonijiet tagħha, filwaqt li jibqgħu jgħixu l-missjoni tagħha li tinkludi li wieħed jisma' mingħajr preġudizzju, jitkellem b'kuraġġ u b'onestà, u li jiddjaloga mal-Knisja u mas-soċjetà. Fl-istess waqt, id-deċiżjoni ta' "vjaġġ flimkien" huwa meqjus bħala "sinjal profetiku għall-familja umana, li teħtieġ proġett komuni għall-benefiċċju ta' kulħadd". Is-Sinodalità "hi aktar minn ċelebrazzjoni ta' laqgħat ekkleżjali u assemblej tal-Isqfijiet. Hija l-mod speċifiku ta' kif wieħed jaħdem fi ħdan il-Knisja", jispjega r-rapport. Jgħid ukoll li l-pilastri ewlenin ta' Knisja Solidali huma t-tqarbin, il-parteċipazzjoni u l-missjoni taħt il-gwida tal-Ispirtu s-Santu u s-smigħ tal-Kelma ta' Alla. Is-Sinodu tal-Isqfijiet huwa waħda mill-istituzzjonijiet li ħarġu mill-Konċilju Vatikan it-Tieni. Minkejja li l-laqgħat jinvolvu kemm reliġjużi kif ukoll lajċi, il-kleru biss għandu dritt li jivvota. Din inbidlet taħt il-Papa Franġisku, u s-Soru Nathalie Becquarty, li bħala Sotto Segretarja għas-Segretarjat Ġenerali tas-Sinodu tal-Isqfijiet, se tkun l-ewwel mara bi dritt li tivvota fis-sinodu. Fi Frar 2021: Nominata l-ewwel soru bħala sotto-segretarja tas-Sinodu tal-Isqfijiet Tista' taqra d-dokument preparatorju li fuqu se jimxi s-Sinodu tal-Isqfijiet haw n .